ब्लैक सी के ऊपर अमेरिकी रीपर ड्रोन से टकराया रूसी फाइटर जेट, दोनों देशों में सीधे टकराव की आशंका
Breaking News Headlines Today, Pictures, Videos and More From Dainik Bhaskar (दैनिक भास्कर), narendra modi, rahul gandhi, amit shah, priyanka gandhi
मंगलवार देर रात रूस का एक फाइटर जेट अमेरिका के हाईटेक रीपर ड्रोन से टकरा गया। अमेरिकी फौज ने इसकी पुष्टि की है। हालांकि, दोनों ही देशों ने इस बारे में ज्यादा जानकारी नहीं दी है। अमेरिकी मिलिट्री ने कहा- इस इलाके में दो रूसी फाइटर जेट्स मौजूद थे। इनमें से एक का विंग ड्रोन से टकरा गया। यह इलाका यूक्रेन बॉर्डर के काफी करीब है।
आज की अन्य बड़ी खबरें...
पुणे की पेंट की फैक्ट्री में आग लगी, 8-10 सिलेंडरों में विस्फोट; दमकल की गाड़ियां मौके पर मौजूद
पुणे के धायरी इलाके की एक पेंट की फैक्ट्री में मंगलवार को आग लग गई। इस दौरान आग की चपेट में आकर 8-10 सिलेंडरों में विस्फोट हुआ। आग ने आसपास के 6 छोटे-बड़े कारखानों को भी अपनी गिरफ्त में ले लिया है। मौके पर दमकल विभाग की कई गाड़ियां मौजूद हैं। आग बुझाने का काम जारी है। दमकल टीम ने बताया कि किसी के हताहत होने की खबर नहीं है।
3 साल बाद टूरिस्ट के लिए बॉर्डर खोलेगा चीन, अब तक कोविड प्रोटोकॉल की वजह से बंद थीं
चीन सरकार ने 3 साल बाद टूरिस्ट्स के लिए बॉर्डर खोलने का फैसला किया है। ये अब तक कोविड-19 की वजह से बंद थे। चीन के विदेश मंत्रालय ने इसकी पुष्टि की है। इस बारे में देश की तमाम एम्बेसी को नोटिफिकेशन भी जारी कर दिया गया है। अब ये एम्बेसीज अलग-अलग कैटेगरीज के वीजा फिर इश्यू कर सकेंगी। चीन के डिपार्टमेंट ऑफ कॉन्स्यूलर अफेयर्स ने भी वीजा जारी किए जाने की पुष्टि की है।
अमेरिका के मेनहट्‌टन में किशोर को गोली मारी, हाईस्कूल के पास की घटना
अमेरिका में न्यूयॉर्क शहर के एक किशोर को मंगलवार सुबह मैनहट्टन के अपर वेस्ट साइड में एक हाई स्कूल के पास गोली मार दी गई। 17 वर्षीय युवक के पेट में गोली मारी गई है। 68वीं स्ट्रीट और एम्स्टर्डम एवेन्यू में सुबह 10 बजे से पहले गोलीबारी की सूचना मिली। मेडिकल टीम ने किशोर को न्यूयॉर्क-प्रेस्बिटेरियन वील कॉर्नेल मेडिकल सेंटर पहुंचाया।
जम्मू-कश्मीर में ED ने 10 स्थानों पर तलाशी अभियान चलाया, पाकिस्तान के कॉलेजों में एडमिशन कराने का मामला 
ED ने मंगलवार को श्रीनगर, बडगाम, कुपवाड़ा और अनंतनाग में 10 स्थानों पर तलाशी अभियान चलाया। इसमें उन साजिशकर्ताओं के बारे में जांच की गई जिन्होंने कुछ एजुकेशन कंसल्टेंसियों के साथ मिलकर जम्मू-कश्मीर के छात्रों का पाकिस्तान के कॉलेजों के प्रोफेशनल कोर्सेस में एडमिनश कराने का साजिश रची।
CM रेड्डी ने टीम को बधाई दी, अदनान ने कहा- रीजनल बंटवारा पैदा करने के लिए आपको शर्म आनी चाहिए
फिल्म RRR के गाने नाटू-नाटू को ऑस्कर अवॉर्ड मिलने पर सभी की बधाईयां मिल रही हैं। आंध्र प्रदेश के सीएम वाईएस जगनमोहन रेड्डी ने भी फिल्म के डायरेक्टर एसएस राजामौली समेत पूरी टीम को एक ट्वीट कर बधाई दी। रेड्डी ने अपने ट्वीट में लिखा, ‘तेलुगू का झंडा ऊंचा लहरा रहा है। मैं एक तेलुगू गाने की वजह से गर्व से भर गया हूं जो हमारे लोक विरासत का जश्न मना रहा है। अंतरराष्ट्रीय स्तर पर जो पहचान मिलनी चाहिए थी वो आज इसे दिला रहा है। मुझे, करोड़ों तेलुगू लोगों और भारत को गर्व कराने के लिए शुक्रिया।’ ​​​​​​​
इस ट्वीट पर सिंगर अदनान सामी ने जवाब दिया है। उन्होंने सीएम से कहा,‘एक तालाब में रीजनल दिमाग वाला मेंढक जो समुद्र के बारे में नहीं सोच सकता, क्योंकि यह उसकी छोटी नाक से परे (दूर) है। रीजनल बंटवारा पैदा करने के लिए आपको शर्म आनी चाहिए और राष्ट्रीय गौरव का प्रचार करने में असमर्थ होने के लिए भी।’
मेटा दस हजार कर्मचारियों को नौकरी से निकालेगी, पांच हजारी भर्तियां भी नहीं करेगी 
पिछले छह महीनों में नौकरियों में कटौती के अपने दूसरे बड़े दौर में मेटा प्लेटफॉर्म्स इनकार्पोरेशन करीब 10,000 कर्मचारियों की छंटनी करेगा। साथ ही करीब 5,000 खाली जगहों पर नई भर्ती नहीं करेगा। फेसबुक की पेरेंट कंपनी मेटा अपने वित्तीय प्रदर्शन को बेहतर बनाने और लांग टर्म टारगेट्स को पाने के प्रयास में साल 2023 को "ईयर ऑफ इफिशिएंसी’ के रूप में प्रचारित कर रही है। CEO मार्क जुकरबर्ग ने मंगलवार को एक बयान में कहा, कंपनी कम प्राथमिकता वाली परियोजनाओं को रद्द कर रही है। दुनिया की सबसे बड़ी सोशल-नेटवर्किंग कंपनी ने नवंबर में ही 11,000 लोगों को नौकरी से निकाल दिया है।
DRDO ने चांदीपुर के इंटीग्रेटेड टेस्ट रेंज में वेरी शॉर्ट रेंज एयर डिफेंस सिस्टम मिसाइल के सफल परीक्षण किए
रक्षा अनुसंधान और विकास संगठन (DRDO) ने मंगलवार को ओडिशा के तट पर चांदीपुर के इंटीग्रेटेड टेस्ट रेंज में वेरी शॉर्ट रेंज एयर डिफेंस सिस्टम मिसाइल के लगातार दो सफल उड़ान परीक्षण किए।हाई स्पीड वाले अनमेंड एरियल टारगेट को ग्राउंड-बेस्ड मैन पोर्टेबल लॉन्चर से मिसाइल दागकर भेदा गया।
अगस्ता वेस्टलैंड VVIP हेलिकॉप्टर घोटाले में आरोपी ब्रिटिश नागरिक क्रिश्चियन मिशेल की जमानत याचिका खारिज
दिल्ली की राउज एवेन्यू कोर्ट ने मंगलवार को अगस्ता वेस्टलैंड VVIP हेलिकॉप्टर घोटाले में आरोपी ब्रिटिश नागरिक क्रिश्चियन मिशेल की जमानत याचिका खारिज कर दी। कोर्ट ने कहा कि आरोपियों के खिलाफ आरोप गंभीर प्रकृति के हैं। इस मामले में CBI जांच कर रही है।
महाराष्ट्र ATS ने नवी मुंबई से चार बांग्लादेशी नागरिकों को गिरफ्तार किया, बिना वैध दस्तावेजों के रह रहे थे
महाराष्ट्र ATS ने नवी मुंबई से चार बांग्लादेशी नागरिकों को गिरफ्तार किया है। उनकी पहचान मो. जीनत शेख, मो. सुमोद सिकंदर, रिपा जन्नत शेख और मुन्नी शिकदार के रूप में हुई है। इनके पास वैध दस्तावेज नहीं मिले। चारों को पुलिस को सौंपा गया है।
गुजरात के वापी में केमिकल कंपनी में आग लगी, दमकल की 12 गाड़ियां मौके पर पहुंचीं
गुजरात के वापी में मंगलवार को GIDC में एक केमिकल कंपनी में आग लग गई। आसपास की दो कंपनियां भी आग की चपेट में आ गईं। दमकल की 12 गाड़ियां मौके पर मौजूद हैं।
गुजरात के केवड़िया में भूकंप का झटका, रिक्टर स्केल पर तीव्रता 3.1 रही
गुजरात के केवड़िया में मंगलवार को भूकंप का झटका झटका महसूस किया गया। रिक्टर स्केल पर इसकी तीव्रता 3.1 रही। केवड़िया में एक महीने में यह तीसरी बार भूकंप का झटका महसूस किया गया है।
MP के विदिशा में 60 फीट गहरे बोरवेल में गिरा 7 साल का बच्चा, रेस्क्यू ऑपरेशन जारी
मध्यप्रदेश के विदिशा जिले में 7 साल का बच्चा बोरवेल में गिर गया। घटना लटेरी तहसील के आनंदपुर के पास खेरखड़ी पठार की है। यहां दिनेश अहिरवार का बेटा लोकेश दौड़ते समय ​बोरवेल में गिरा है। पुलिस और एनडीआरएफ की टीम ने बचाव कार्य शुरू कर दिया है। बताया जा रहा है कि बोरवेल 60 फीट गहरा है। बच्चा 43 फीट की गहराई पर फंसा है। गड्ढे के पास 4 जेसीबी से पैरेलल गड्‌ढा खोदा जा रहा है। बच्चे को ऑक्सीजन भी दी जा रही है। कैमरे से उसका मूवमेंट देखा जा रहा है। पढ़ें पूरी खबर...
25 महीने के निचले स्तर पर थोक महंगाई दर, फरवरी में ये घटकर 3.85% पर आई
थोक महंगाई दर (WPI) फरवरी में घटकर 3.85% आ गई है। यह 25 महीने का निचला स्तर है। जनवरी 2023 में थोक महंगाई दर 4.73% रही थी। दिसंबर में थोक महंगाई दर का 4.95% रही थी। आलू, प्याज, फ्यूल जैसे आइटम के सस्ते होने से महंगाई में ये गिरावट आई है। इससे पहले पहले सोमवार को खुदरा महंगाई दर के आंकड़े जारी किए थे जिसके मुताबिक फरवरी 2023 में खुदरा महंगाई दर घटकर 6.44% पर आ गई है। पढ़ें पूरी खबर...
वरिष्ठ पत्रकार वेद प्रताप वैदिक का निधन
वरिष्ठ पत्रकार वेद प्रताप वैदिक का मंगलवार सुबह निधन हो गया। वे 78 साल के थे। रिपोर्ट्स के मुताबिक सुबह करीब 9 बजे बाथरूम में फिसल गए थे, जिसके बाद उन्हें तुरंत पास के हॉस्पिटल ले गए। डॉक्टरों ने उन्हें मृत घोषित कर दिया। पढ़ें पूरी खबर...
वनडे सीरीज में भी स्टीव स्मिथ ही कप्तानी करेंगे
भारत दौरे पर आई ऑस्ट्रेलियाई टीम की कप्तानी अभी स्टीव स्मिथ के हाथ में ही रहेगी। वनडे सीरीज में कप्तानी का जिम्मा भी उन्हें ही सौंपा गया है, क्योंकि रेगुलर कप्तान पैट कमिंस अभी ऑस्ट्रेलिया में ही रहेंगे। कमिंस की मां मारिया का 9 मार्च को निधन हो गया था। वे लंबे समय से कैंसर से जूझ रही थीं। उनकी देखभाल के लिए ही कमिंस दूसरे टेस्ट के बाद ऑस्ट्रेलिया लौट गए थे। पढ़ें पूरी खबर...
वंदे भारत एक्सप्रेस ट्रेन की पहली महिला लोको पायलट बनीं सुरेखा यादव 
सुरेखा यादव वंदे भारत एक्सप्रेस ट्रेन की पहली महिला लोको पायलट बन गईं हैं। केंद्रीय रेल मंत्री अश्विनी वैष्णव ने ट्विटर पर ये खबर शेयर करते हुए लिखा- वंदे भारत नारी शक्ति द्वारा संचालित। सुरेखा यादव मुंबई-पुणे-सोलापुर रूट पर वंदे भारत चला रही हैं। गौरतलब है कि वंदे भारत एक्सप्रेस की शुरुआत 2019 में हुई थी। पहली वंदे भारत एक्सप्रेस ट्रेन को नई दिल्ली-कानपुर-इलाहाबाद-वाराणसी रूट पर हरी झंडी दिखाई गई थी।
करणी सेना के संस्थापक लोकेंद्र सिंह कालवी का 80 साल में कार्डिएक अरेस्ट से निधन
करणी सेना के संस्थापक लोकेंद्र सिंह कालवी का सोमवार देर रात 2 बजे कार्डिएक अरेस्ट से राजस्थान के जयपुर में निधन हो गया। वे 80 साल के थे और लंबे समय से बीमारियों से जूझ रहे थे। कई मीडिया रिपोर्ट्स के मुताबिक, उनका ब्रेन स्ट्रोक का इलाज चल रहा था। उनका पार्थिव शरीर अंतिम दर्शन के लिए राजपूत सभा भवन जयपुर में रखा जाएगा। लोकेंद्र सिंह कालवी ने करणी सेना के कई बड़े आंदोलनों का नेतृत्व किया था और कई विवादों में भी रहे थे। पढ़ें पूरी खबर...
तमिलनाडु के CM स्टालिन ने PM मोदी को लिखा लेटर, श्रीलंका से मछुआरों की रिहाई का उठाया मुद्दा
तमिलनाडु के मुख्यमंत्री एमके स्टालिन ने श्रीलंकाई नौसेना द्वारा पकड़े गए 16 मछुआरों की रिहाई की मांग की है। इसके लिए उन्होंने प्रधानमंत्री नरेंद्र मोदी को लेटर लिखा है। CM स्टालिन ने मछली पकड़ने वाली 102 नावों को छुड़वाने की अपील भी की है।
अहमदनगर में 5 साल का बच्चा बोरवेल में गिरा, रेस्क्यू के बाद इलाज के दौरान दम तोड़ा
महाराष्ट्र के अहमदनगर जिले में सोमवार शाम बोरवेल में गिरे पांच साल के बच्चे की मौत हो गई है। बच्चा करीब 15 फीट नीचे गिर गया था, जिसे निकालने के लिए NDRF की पांच टीमें जुटी हुई थीं। बच्चे को निकाल भी लिया गया, लेकिन अस्पताल में इलाज के दौरान उसने दम तोड़ दिया। पूरी खबर पढ़ें...
महाराष्ट्र में उद्धव के करीबी सुभाष देसाई का बेटा शिवसेना के शिंदे गुट में शामिल
महाराष्ट्र के पूर्व उद्योग मंत्री और उद्धव ठाकरे गुट के नेता सुभाष देसाई के बेटे भूषण देसाई सोमवार को CM एकनाथ शिंदे की शिवसेना में शामिल हो गए। इस मौके पर CM शिंदे भी मौजूद थे। सुभाष देसाई को उद्धव का करीबी माना जाता है।